Gregorius episcopus seruus seruorum Dei dilectis filiis abbati ecclesie Sancti Stephani diuionensis, eiusque fratribus tam presentibus quam futuris regularem vitam professis in perpetuam memoriam. Quotiens a nobis petitur quod religioni et honestati conuenire dignoscitur, animo nos decet libenti concedere et petentium desideriis congruum suffragium impertiri. Eapropter dilecti in domino filii, vestris iustis postulationibus clementer annuimus, et ecclesiam Sancti Stephani diuionensis, lingonensis diocesis in quo diuino mancipati estis obsequio sub beati Petri et nostra protectione suscipimus, et presentis scripti priuilegio communimus. Imprimis si quidem statuentes ut ordo canonicus qui secundum Deum et B... Augustini regulam in eodem loco institutus esse dinoscitur perpetuis ibidem temporibus inuiovabiliter obseruetur. Preterea quascumque possessiones quæcumque bona eadem ecclesia impresentiarum iuste ac canonice possidet aut in futurum concessione pontificum, lagitione regum vel principum, oblatione fidelium seu aliis iustis modis prestante domino poterit adipisci firma vobis vestrisque successoribus et illibata permaneant. In quibus hæc propriis duximus exprimenda vocabulis locum ipsum in quo prefata ecclesia sita est cum omnibus pertinentiis suis, Sancti Medardi, Sancte Mariæ, Sancti Nichaulai, Sancti Michaelis, Sancti Petri de Diuione, Sancti Aniani de Aqueductu, Sancti Martini de Quintiniaco, Sancti Mauricii de Siliciaco, Sancti Florentii de Tylocastro, Sancti Petri de Mirabello, Sancti Martini de Campis, Sanctæ Mariæ de Gemellis, Sanctæ Andreæ de Ormenciaco, Sancti Martini de Arcu, Sancti Germani de Copiaco, Sanctæ Mariæ de Marceniaco et Sancti Genesii de Darilla ecclesiis cum omnibus decimis et pertinentiis earumdem de Stabulis, de Funtanis, de Picangis, Sanctæ Mariæ de Tylocastro, Sanctæ Andreæ de Parriniaco, capellas cum omnibus pertinentiis earumdem, de Puteolo, de Agnino Fonte, de Monte Ciconiaco et de Bono Valle possessiones cum omnibus pertinentiis earumdem nec non alias possessiones vestras cum patris, vineis, terris nemoribus, usuagiis et pascuis in bosco et plano, in aquis et molendinis, in viis et semitis et omnibus aliis libertatibus et immunitatibus suis. Sane noualium vestrorum quæ propriis manibus vel sumptibus colitis de quibus aliquis hactenus non percepit, sive de vestrorum animalium nutrimentis, nullus a vobis decimas exigere vel extorquere presumat. Liceat quoque vobis clericos vel laicos liberos et absolutos e seculo fugientes ad conuersionem recipere, et eos absque contradictione aliqua retinere. Prohibemus insuper ut nulli fratrum vestrorum post factam in ecclesia vestra professionem fas sit sine abbatis sui licencia nisi arctioris religionis obtentu de eodem loco discedere, discedentem vero absque communium litterarum vestrarum cautione nullus audeat retinere. Cum autem generale interdictum terræ fuerit, liceat vobis clausis ianuis, exclusis excommunicatis et interdictis non pulsatis campanis suppressa voce diuina officia celebrare, dummodo causam non dederitis interdicto. Crisma vero, oleum sanctum consecrationes altarium seu basilicarum, ordinationes clericorum qui ad ordines fuerint, promouendi a diocesano suscipietis episcopo. Si quidem catholicus fuerit et gratiam et communionem romanæ sedis habuerit, et ea vobis voluerit sine prauitate aliqua exhibere. Prohibemus insuper ut infra fines parrochiæ vestræ, nullus sine assensu diocesani episcopi et vestro capellam seu oratorium de nouo construere audeat, saluis priuilegiis pontificum romanorum. Ad hæc nouas et indebitas exactiones ab archiepiscopis, episcopis, archidiaconis seu decanis aliisque omnibus ecclesiasticis secularibusue personis a vobis omnino fieri prohibemus. Sepulturam quoque ipsius loci liberam esse decernimus ut eorum deuotioni et extremæ voluntati qui se illic sepeliri deliberauerint, nisi forte excommunicati vel interdicti sint aut etiam publice usurarii nullus obsistat, salua tamen iusticia illarum ecclesiarum, a quibus mortuorum corpora assumuntur. Decima preterea et possessiones ad ius ecclesiarum vestrarum spectantes quæ a laicis detinentur, redimendi et legitime liberandi de manibus eorum, et ad ecclesias ad quas pertinent reuocandi libera sit vobis de nostra auctoritate facultas. Obeunte vero te nunc eiusdem loci abbate, vel tuorum quolibet successorum, nullus ibi qualibet surreptionis astuciæ seu violentiæ preponatur, nisi quem fratres communi consensu, vel fratrum maior pars consilii sanioris, secundum Deum et B... Augustini regulam prouiderint eligendum. Paci quoque et tranquillitati vestræ, paterna imposterum sollicitudine prouidere volentes, auctoritate apostolica prohibemus, ut infra clausulas locorum seu grangiarum vestrarum nullus rapinam seu furtum facere ignem apponere, sanguinem fundere, hominem temere capere vel interficere seu violentiam audeat exercere. Preterea omnes libertates et immunitates a predecessoribus nostris ecclesiæ vestræ concessas, nec non libertates et exemptiones secularium exactionum a regibus et principibus vel aliis fidelibus rationabiliter vobis indultas auctoritate apostolica confirmamus et presentis scripti priuilegio communimus. Decernimus ergo ut nulli omnino hominum liceat prefatam ecclesiam temere perturbare, aut eius possessiones auferre vel ablatas retinere, minuere seu quibuslibet vexationibus fatigare, sed omnia integra conseruentur eorum pro quorum gubernatione ac sustentatione concessa sunt usibus omnimodis profutura. Salua sedis apostolica auctoritate et diocesani episcopi canonica iustitia, ac in predictis decimis moderatione concilii generalis. Si qua igitur in futurum ecclesiastica secularisue persona hanc nostræ constitutionis paginam sciens contra eum temere venire temptauerit, secundo tertioue commonita, nisi reatum suum congrua satisfactione correxerit, potestatis honorisque sui careat dignitate, reamque se diuino iudicio existere pro perpetrata iniquitate cognoscat, et a sacratissimo corpore ac sanguine Dei et Domini redemptoris nostri Jesu Christi aliena fiat, atque in extrema examine districtæ subiaceat ultioni. Cunctis autem eidem loco sua iura seruantibus sit pax domini nostri Jesu Christi quatenus et hic fructum bonæ actionis percipiant, et apud districtum iudicem præmia eternæ pacis inueniant. Amen. Amen. Amen. Fac mecum domine signum in bonum Ego Gregorius catholicæ ecclesiæ episcopus. Ego Thomas titulo Sanctæ Sabinæ presbiter cardinalis. Ego Sigebaldus titulo Sancti Laurentii in lucina presbiter cardinalis. Ego Stephanus Sanctæ Mariæ trans Tiberym titulo Calixti presbiter cardinalis. Ego Jacobus episcopus Tusculanus. Ego Rainaldus ostiensis et velletrensis episcopus. Ego frater Jacobus Prenestrinus episcopus. Ego Robertus Sancti Eustachii diaconus cardinalis. Ego Ricardus Sancti Angeli diaconus cardinalis. Datum Laterani per manum magistri Guillelmi sanctæ romanæ ecclesiæ vicecancellarii et domini papæ notarii, nonis nouembris indictione XII, incarnationis dominicæ, anno M°. CC°. XXVIII°. pontificatus vero domini Gregorii papæ noni anno XII.